फारूक अब्दुल्ला गी इंदिरा गांधी गी चुनौती देने लेई नसकान भोगना पेआ। मुफ्ती मोहम्मद सेईद ते उंदी पीपुल्स डेमोक्रेटिक पार्टी गी बी सत्ता हासल करने लेई कांग्रेस गी गले कन्नै लाना पेआ ते अपनी पार्टि दे एजेंडे दी कीमत उप्पर नमीं दिल्ली कन्नै समझौता करना पेआ। उनें गठबंधन दे पैह्‌ल्ले त्रौं ब’रे दरान नमीं दिल्ली दा कदें बी वरोध नेईं कीता। पीडीपी नै सशस्त्र बल विशेश अधिकार अधिनियम सने होरने सख्त कनूनें गी टहाने, रिआसती थमां फौज दी बापसी ते आम लोकें दे मानवाधिकारें दी राक्खी दे बारे च उस बेल्लै गै बोलना शुरू कीता जिसलै कांग्रेस ते पीडीपी दे बश्कार पैहल्ले थमां होए दे समझौते दे तैहत मुफ्ती मोहम्मद सईद होरें गुलाम नबी आजाद लेई मुक्खमंत्री दी गद्दी छोड़नी ही। ब’रे 2008 दे रिआसती विधानसभा चुनाएं परैंत कांग्रेस गी उमर अब्दुल्ला ते उंदी पार्टी दा साथ हासल होने दी बजाह कन्नै नमीं दिल्ली पासेआ मुफ्ती ते उंदी पीडीपी कन्नै दूरी बनाई लैत्ती गेई। स्वायत्तता दे होने जां फ्ही नेईं होने दे बावजूद कोई बी नमीं दिल्ली दी इच्छेआ दे बगैर जम्मू-कश्मीर च सत्ता हासल नेईं करी सकदा ते एहदे कन्नै गै कोई बी मुक्खमंत्री नमीं दिल्ली दिएं नीतिएं दे खलाफ नेईं जाई सकदा। उमर अब्दुल्ला बी इस मामले च अपवाद नेईं होई सकदे हैन।